Bulls oorheers, maar laat glip ŉ sege teen die eindeLizo Gqoboka dryf teen die Highlanders met Jason Jenkins by om te help. (Foto: GB Jordaan) Soos teen die Cheetahs verlede week het die Highlanders die Bulls teen die einde van hulle wedstryd op Loftus onverhoeds betrap en ŉ drie kort voor die einde van die wedstryd gaan druk om met 17-10 te wen. Dit was miskien net-net ŉ verdiende sege deur die Highlanders, maar Nollis Marais se span het met individuele stukkies droogmaak die goeie spanpoging in veral die laaste kwartier tot niet gemaak. Dit was ŉ veel beter vertoning deur die tuisspan op ŉ veld wat deur ŉ donderstorm kort voor die aanvang redelik nat vir die stryd gelaat is. Die nat veld en glibberige bal het hantering bemoeilik en tot ŉ hele aantal onnodige hanteerfoute gelei. Daar is veral in die eerste helfte baie geskop en tussen hulle het die twee spanne die bal feitlik 60 keer op die voet gesit. Die Bulls het feitlik 70 persent van die besit en meer as 70 persent gebiedsvoordeel gehad. Hulle het die bal 133 keer teenoor 60 gedra, meer as dubbel soveel verdedigers as die Highlanders geklop, die bal veel meer hanteer en net sowat 40% soveel duikslae as die wenspan moes uitvoer. Hulle het die losskrums twee teen een oorheers en was ondanks hulle agterstand met 3-10 teen die omdraaislag, die beste span. Die tweede helfte was die Bulls moontlik nog meer in beheer. Maar al die besit en aangeewerk beteken vere as jy nie punte aanteken nie, en dit is wat gebeur het. Benewens ŉ paar geleenthede waar swak opsies die Bulls moontlike punte gekos het, was daar die sinnelose instorm van hulle slot RG Snyman in ŉ losgemaal waar hy met sy skouer kontak met een van die teenstanders se kop gemaak het. Hy het ŉ rooikaart gekry, en dit was in die konteks van die wedstryd belangrik. Dit het veroorsaak dat die goeie “drie” van plaasvervanger-stut Conrad van Vuuren nie toegeken is nie, en die wendrie van Malakai Fekitoa sowat vier minute voor die einde het gekom van ŉ lynstaan wat die Bulls op hulle eie ingooi sonder hulle voorste springer verloor het. Maar dit was nie net die verloor van die lynstaan nie. Toe dit getel het, het die Bulls se verdediging geswig – en die hartseer duur voort. Puntemakers – Bulls (3) 10: Drie: Gelant. Doelskop: Tian Schoeman. Strafdoel: Schoeman. Rooikaart: RG Snyman. Highlanders (10) 17: Drieë: Matt Faddes, Malakai Fekitoa. Doelskoppe: Fletcher Smith, Marty Banks. Strafdoel: Smith. Rooikaart: Waisake Naholo.